Szerdai bibliaóra
Egy fejtörést okozó igerész
1Kir 2,1-9.25.27.34.46
Felolvasni: 1Kir 2,1-9

Az 1Királyok 2. fejezete minden bizonnyal problémát okoz a bibliaolvasó embereknek. A történet hátterében Salamon trónutódlása áll. Dávid király a halálos ágyán arra inti a fiát, hogy tartsa meg Isten törvényét, legyen erős és bátor. Ám intelmeihez két személyes parancsot is ad: szolgáltasson igazságot (ölesse meg) Joábot és Simeit. Majd az egész fejezet egy nagy leszámolásról szól, hogyan távolítja el Salamon négy nagy ellenfelét. Vegyük őket sorra egyenként, és elevenítsük fel a hátteret!
Simei: amikor Absolon fellázadt apja, Dávid ellen, és Dávidnak menekülnie kellett a városból Simei, egy Saul nemzetségéből való férfi szidalmazta és gyalázta a királyt (2Sám 16). A királyt gyalázók büntetése halál volt (2Móz 22,28; 1Kir 21,10). Amikor Dávid győztesen visszatért, Simei tettének súlyát látván a király elé borult, és kegyelmet kért. Dávid akkor megígérte neki esküvel, hogy nem öli meg. Most azonban arra kéri fiát, hogy ne engedje büntetlenül meghalni ezt az embert.
Adónijjá: Adónijjá Salamon idősebb (fél)testvére, aki magának szerette volna megszerezni a trónt (1Kir 1). Dávid azonban világossá tette, hogy Salamont akarja utódjának, ahogy Isten is őt szerette (2Sám 12,24-25). Így az idős király gyorsan királlyá kente Salamont, akinek Adónijjá is behódolt.
Joáb: Joáb Dávid hadvezére volt, aki hű maradt hozzá Absolon lázadása alatt is. Azonban két hidegvérű gyilkosság fűződött a nevéhez, mindkettő saját pozíciójának féltéséből. A Saul fiával való háborúskodás idején megölte Abnért, Saul seregeinek vezérét, aki épp békét kötött Dáviddal (2Sám 3,22-39). Majd Absolon seregvezérét Amászát is megölte, amikor az szintén megegyezett a királlyal (2Sám 20,1-13). Mindkét esetben féltette a saját parancsnoki tisztét. Ráadásul a trónutódlásban Joáb Adónijját, és nem Salamont támogatta.
Abjátár: Abjátár szintén Dávid társa a nyomorúságokban. Pap, Dávid egyik barátja. Ám a trónutódláskor ő is – Joábbal együtt – Adónijjá mellé állt, és veszélyeztette Salamon uralmát.
Ez a háttér. A fejezet pedig meglehetősen kemény dolgokról és intézkedésekről számol be:
Először is Salamon megöleti Adónijját. Miért? Mert Salamon – Bethsabé útján – Dávid király korábbi ágyasát kérte magának feleségként. Salamon ezt felségárulásnak, a trónért való harc folytatásának látta, és ezért megölette Adónijját.
Azután Salamon megfosztja a papi tisztségétől Abjátárt, és a pár kilométerre levő Anátótba száműzi.
Majd Joábot is megöleti. Joáb Adónijjá és Abjátár halála után megrémült, és az oltárhoz futott, megragadta annak két szarvát, és kegyelemért könyörgött. Salamon azonban nem adta meg ezt, hanem az oltárnál ölette meg Joábot.
Végül Simeinek Salamon egy feltétellel kegyelmezett meg: ha Jeruzsálemben marad, ahol a király könnyen szemmel tarthatja. A város határát nem léphette át semmilyen ürüggyel, különben az életével fizet. Simei ezt megszegte, amikor két szolgája elszökött, és utánuk ment. Salamon nem késlekedtt az ítélet végrehajtásában.
Mindezeket látva, mi is a problémánk a felolvasott történettel? Hadd soroljunk fel pár nehéz kérdést:
Miért kéri a haldokló király Joáb és Simei megölését – különösen, ha ő nem tette meg ezt velük?
Miért hajtja végre Salamon? Mi az indítéka?
Hogyan értékeljük az egész történetet: számító bosszú, kegyetlen gyilkosságsorozat? Esetleg pozitívan?
Hol van a történetben Isten, a kegyelem, a szeretet?
Mi a hasznunk nekünk mindebből? stb.
A célom ezzel a bibliaórával az, hogy próbáljuk felgöngyölíteni ezt a történetet, és mindez remélhetőleg ad segítséget, támpontot más nehéz történetek „megfejtéséhez”. 
Éppen ezért először is kérdezzük meg: értékeli-e a fejezet Dávid és Salamon tetteit? Hogyan ábrázolja a cselekményt? Támogatja vagy elítéli? Legalább három mozzanat van, ami miatt azt gondolhatjuk, hogy a szerző pozitívan látja az eseményt.
E fejezetben Dávid utolsó szavait olvassuk. Dávid az Isten szíve szerint való férfi volt, Isten választottja, szentje, prófétája. Ez nem jelentette, hogy mindig tökéletesen járt, és ne követett volna el nagy bűnöket. Ám bűneit előbb-utóbb belátta, és próbálta rendezni. Nem hitehagyásban, hanem Istennel békességben halt meg. Ő az Ószövetség egyik nagy példája számunkra. Éppen ezért nagyon furcsa lenne, ha utolsó szavai kegyetlen bosszút árasztanának.
A 46. vers az eseményeket Salamon királyságának megerősödésével hozza összefüggésbe: „Az ország pedig megerősödött Salamon kezében.” Ez egyértelműen pozitív dolog.
A 12. vers szintén pozitívan látja Salamon uralkodását: „Azután Salamon ült apja, Dávid trónjára, és nagyon megerősödött a királysága.” A királyság megerősödésén túl e vers említi „Dávid trónját”, ami utalás Isten korábbi szövetséges ígéretére: „12Mikor pedig napjaid betelnek, és elalszol atyáiddal, föltámasztom utánad a te magodat, amely ágyékodból származik, és megerősítem az ő királyságát. 13Ő fog házat építeni nevemnek, és megerősítem királyságának trónját mindörökké.” (2Sám 7,12-13)
Vagyis az egész fejezetet nem lehet elintézni annyival, hogy itt Dávid, és különösen Salamon kegyetlen, vérszomjas, bűnös tettét láthatjuk. Pedig így lenne a könnyebb. Hanem szembe kell néznünk pár nehéz kérdéssel:
Ha Dávid korábban megbocsát Simeinek, és nem ölette meg Joábot, akkor miért ad most parancsot erre?
Miért bánt el ilyen keményen Salamon az ellenfelekkel? Miért kellett megöletni őket? Nem volt más, enyhébb megoldás? 
Egyáltalán indokolt volt a halálbüntetés a fenti három esetben?
Először is próbáljunk meg a szív indítékaival foglalkozni. Mi volt a Dávid kérései mögötti indíték? Vajon miért reagált Salamon ilyen keményen? Mit féltettek? Miért buzgólkodtak? Ha a fejezetről alapvetően negatív képünk van, akkor nyilvánvalóan pozícióféltést, bosszút, hatalomvágyat láthatunk a tettek mögé – mint ahogy a történelem sok uralkodója gyorsan vagy lassan eltette láb alól riválisait. Azonban a Szentírás pozitív értékelése miatt ez nem járható út. Akkor hát mit védett annyira Dávid és Salamon? A királyságot: 
„24Most azért él az ÚR, aki megerősített engem, és apámnak, Dávidnak trónjára ültetett, és aki házat szerzett nekem, ahogy megmondta, hogy Adónijjának még ma meg kell halnia!”;
 „33Ezeknek a vére szálljon Jóáb fejére és az ő magvának a fejére mindörökké. Dávidnak és az ő magvának, az ő házának és trónjának pedig békessége legyen az ÚRtól mindörökké!”
„44Majd ezt mondta a király Simeinek: Tudod te mindazt a gonoszságot, amelyről a szíved is tanúskodik, és amelyet apámmal, Dáviddal cselekedtél. Az ÚR most mindazt a gonoszságot saját fejedre fordította. 45Salamon király pedig áldott lesz, és Dávid trónja szilárdan fog állni az ÚR előtt mindörökké.”
Emlékezzünk, hogy a királyság nem csupán Dávid, Salamon és utódainak folytonosságát jelentette. Nem csupán arról szólt, hogy az ő életük kényelmes és biztosított legyen. Hanem Dávid királysága Istentől származott. Az Ószövetségben Dávid királysága volt az Isten országa. Ez volt, amit Isten megígért Dávidnak. Ez volt a hely, ahol a világon egyedül Isten törvényei szerint éltek. Ez volt a hely, ahol az igazságnak és jogosságnak kellett uralkodnia. A király volt Isten képviselője, aki érvényt szerzett a törvénynek. A királyság fennmaradásán és tisztaságán sok múlott. Bátran mondhatjuk, hogy az ószövetségi királyság előképe volt Jézus Krisztus újszövetségi királyságának, az Egyháznak. Amennyire fontos a mai időben az egyház tisztasága, a helyes tanítás fennmaradása, annyira fontos volt ez az ószövetségi időben is. A felsorolt négy személy veszélyt jelentett a királyságra.
Adónijjá azért, mert bár az 1Kir 1 végén behódolt Salamonnak, de nem adta fel harcát a trón megszerzéséért. Szívében nem mondott le arról, hogy ő legyen a király. Ezt mutatja az is, hogy Abiságot, Dávid korábbi ágyasát kérte feleségül. Ennek az ókorban nagyon erős szimbolikus jelentése volt. Ha valaki magáénak tudta a király feleségeit (2Sám 3,6-7; 12,7-8; 16,20-24), ezzel mintegy a király örökébe lépett, és jogot támaszthatott a trónra. Persze mondhatjuk azt, hogy lehet, hogy Adónijjá nem azt akarta, neki csak tetszett Abiság. Hiszen a szavaival is elismerte Salamon jogát a trónra. Azonban Adónijjának a király fiaként tisztába kellett lennie e tett szimbolikus jelentőségével. Ha nem volt rosszakaratú, akkor nagyon-nagyon ostoba, és az ostobaság büntetését vette el. Ha valaki egy kiélezett helyzetben egy fegyvernek látszó tárgyat fog egy rendőrre vagy katonára, amire azok válaszul lelövik őt, akkor még ha ki is derül, hogy nem volt nála fegyver, nem lesznek felelősök a rendőrök. A helyzet komolyságának megfelelően cselekedtek. Így tett Salamon is: korábban világossá tette Adónijjának (1,52), hogy ha a jót követi Adónijjá, akkor nem lesz bántódása. Ezzel a tettével nem erről tett bizonyságot. 
Mivel Adónijjá nem tanult a korábbi trónfoglalási kudarcból, könnyen feltételezhető, hogy Joáb és Abjátár támogatták őt ebben. Nem voltak Salamon mellett, és Dávid korábbi barátjaként nagyon erős pozíciót tudtak magukénak. Könnyen megrengethették volna a királyságot: Joáb a hadsereg, Abjátár a papok és léviták oldaláról. A királyság érdekében le kellett számolni velük. Joáb kapta a súlyosabb büntetést, hiszen az életét is elvesztette – és így felelt korábbi gyilkosságaiért. (Az, hogy Dávid miért nem számolt le vele korábban, az más kérdés. Tisztább lett volna az ügy, ha megteszi.)
Hasonlóan Simei is Dávid ellenségeként mutatkozott – Salamon mégsem akarta „csak úgy” megölni – egy szigorú, ám ésszerű feltételt szabott. Nos, ha Simei ennek tudatában vétkezett ellene, és tudta ennek következményét, akkor miért lenne hibás Salamon, hogy a megígért büntetést adta neki (2,36-38)?
Mire tanít minket tehát ez a fejezet? Alapvetően két dologra. Először is arra, hogy Isten országának (az egyháznak) érdekét szem előtt kell tartanunk, és ha kell, kemény lépéseket is meg kell hozni annak érdekében. Kívülről könnyű mondani, hogy Salamon lehetett volna finomabb, de aki a helyzetben benne van, tudja, hogy vannak, amikor határozott, kemény lépésekre van szükség. Így van ez a gyülekezetben is. Isten országát az újszövetségben nem testi módon, fegyverekkel kell megvédeni, hanem lelkiekkel – ám az alapelv ugyanaz: a gyülekezet tisztaságát, a tanítás helyességét, a keresztyének közösségét fenn kell tartani! Ha kell, a megátalkodott tanítót villámgyorsan el kell távolítani, és ki kell zárni! Ha kell, a titkos bűnös vétkeit nyilvánosságra kell hozni, és megfedni. Ha kell, nem szabad várni az intéssel, a drasztikus döntések meghozatalával. Amikor a gyülekezet stabilitása, egyes keresztyének lelki épsége forog veszélyben, férfinek kell lenni, bátornak és erősnek és cselekedni kell – olykor keményen. Vajon megvetnénk egy apát, aki egy gyermekeire támadó kóbor kutyát elpusztít? Hát nem lehetett volna csak elkergetni? Vannak helyzetek, amikor nem. Vagyis ez a történet felhív minket, szeretett gyülekezet arra, hogy szeressük Isten országát, és harcoljunk érte. A saját életünkben, ha romboló bűnöket látunk, ne odázzuk a harcot, hanem lépjünk fel keményen életünk Adónijjáival és Simei-vel. Ha mások életében látunk, ne dőljünk hátra a közönyösségben, hanem szeretettel küzdjünk értük!
[bookmark: _GoBack]Másrészt ez a történet – mint ahogy minden történet a bírák és királyok korából – előremutat az igazi, tökéletes Királyra. „40…úgy lesz a világ végén is. 41Az Emberfia elküldi angyalait, és az ő országából összegyűjteti mindazokat, akik botránkozásokat okoztak, és akik gonoszul cselekedtek. 42Bevetik őket a tüzes kemencébe: lesz ott sírás és fogcsikorgatás. 43Akkor az igazak fénylenek, mint a nap az ő Atyjuk országában.” (Mt 13,40b-43a) Az utolsó dávidi király, Jézus Krisztus ugyanazt az alapelvet fogja követni, mint Salamon: le fog számolni ellenségeivel, hogy béke és jogosság uralkodjon országában. Éppen ezért számodra a kérdés az, hogy barátja vagy ellensége vagy-e? Ámen.

